Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалба изјавена од Здружението на граѓани Балканска истражувачка репортерска мрежа Скопје, поднесена преку Јасмина Јакимова Цветковска од Скопје, против Агенцијата за регулирање на железничкиот сектор, по предметот Барање за пристап до информации од јавен карактер, на 11.03.2024 година, го донесе следното

 **Р Е Ш Е Н И Е**

**СЕ ЗАПИРА** постапката по Жалба изјавена од Здружението на граѓани Балканска истражувачка репортерска мрежа Скопје, поднесена преку Јасмина Јакимова Цветковска од Скопје, против Агенцијата за регулирање на железничкиот сектор, заведена во Агенцијата под бр.08-40 на 29.02.2024 година, по предметот Барање за пристап до информации од јавен карактер, **поради тоа што Жалбата се смета за повлечена**.

 **О Б Р А З Л О Ж Е Н И Е**

Здружението на граѓани Балканска истражувачка репортерска мрежа Скопје, како што е наведено во Жалбата на 21.02.2024 година, поднело Барање за пристап до информации од јавен карактер до Агенцијата за регулирање на железничкиот сектор, со кое побарало по е-маил да му се достави електронски запис од следната информација:

„Копија одзаписниците за 2022 и 2023 година, од сите теренски посети на лице место на овластени лица на Агенцијата, кои биле направени на железнички станици во земјава.“.

Постапувајќи по ова Барање, Имателот на информации до Барателот му доставил Одговор по Барање бр.03-55/4 од 26.02.2024 година, во кој е наведува дека: „Агенцијата го разгледа поднесеното барање и констатира дека бараните податоци не спаѓаат во категоријата на достапни информации од јавен карактер.“

Незадоволни од горенаведениот Одговор, Барателот на 29.02.2024 година до Агенцијата достави Жалба, заведена во Агенцијата под бр.08-40 на 29.02.2024 година.

Агенција, преку е-маил заведен под бр.08-40 од 29.02.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 07.03.2024 година, преку е-маил достави Одговор на жалба бр.03-55/4 од 07.03.2024 година, во кој ги пишува одговорите на бараните информации.

Барателот на информации на 08.03.2024 година до Агенцијата достави е-маил заведен под бр.08-40, со кој ја известува Агенцијата дека „одговорот од Агенцијата за регулирање на железничкиот сектор е примен. ...Заводолни сме од одговорот, постапено е по испратеното барање.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**